Jeremaia
Chapter 43
Ia ni sa tukuna vei ira kece na tamata o Jeremaia na vosa kecega i Jiova na nodra Kalou, oqori sa talai koya kina vei ira o Jiova na nodra Kalou, io na vosa kecega oqo,
2 Sa qai vosa o Asaraia na luve i Osaia, kei Joenani na luve i Karea, kei ira na tamata viavialevu kecega, ka tukuna vei Jeremaia, "E lasu na ka o sa vosataka: sa sega ni talai iko o Jiova na noda Kalou me tukuna, 'Dou kakua ni lako yani ki Ijipita me tiko vulagi ki kea.'
3 "Ia o Peruki na luve i Neraia sa vakauqeti iko vakaca ga vei keimami, me soli keimami ki na ligadra na kai Kalitia, me ra vakamatei keimami. ka kauti keimami ki Papiloni."
4 A ra sa sega ni vakarorogo o Joenani na luve i Karea, kei ira kece na turaganivalu ni valu, kei na tamata kecega, ki na vosa i Jiova, me tiko ga e na vanua o Juta.
5 Ia o Joenani na luve i Karea, kei ira na kapiteni ni valu kecega, era sa kauti ira kecega sa vo e Juta, o ira era sa qai lesu mai na veivanua kece, era dui vakasevi kina, me mai tiko e na vanua o Juta—
6 O ira na tagane, kei na yalewa, kei na gone, kei na luvena yalewa na tui, kei na tamata kecega sa biuta o Nipusaretani na kapiteni ni valu i vakatawa me tiko vei Kitalaia na luve i Eaikami na luve i Safani, kei Jeremaia na parofita, kei Peruki na luve i Neraia.
7 A ra sa yaco ki na vanua o Ijipita: ni ra sa sega ni vakarorogo ki na vosa i Jiova: a ra sa yaco ki Tapanesi.
8 Sa qai yaco na vosa i Jiova vei Jeremaia mai Tapanesi, ka vaka,
9 "Mo taura e ligamu eso na vatu lelevu, ka la'ki vunia e na tete e na lovo ni vatu-buli, mai nai curucuru ki na vale i Fero mai Tapanesi, e na matadra na kai Juta;
10 "Ka vosa vei ira, sa tukuna vakaoqo o Jiova ni lewe vuqa, 'Na nodra Kalou na Isireli; "Raica, Au na talaki ka kauti Nepukanesa na tui Papiloni, na Noqu tamata, ka viritura na nonai tikotiko vakaturaga e na dela ni vatu oqo Ka'u sa vunia; ia ena birika na nonai vakaruru vakaturaga e cake.
11 "Ia ni sa lako mai o koya, ena yavita na vanua o Ijipita, ka soli ira sa lesi me mate me ra mate, kei ira sa lesi me ra vakabobulataki me ra vakabobulataki, kei ira era sa lesi me ra mate e nai seleiwau me ra mate ga kina.
12 "Ia ka'u na vakawaqa na buka e na nodra bure na kalou ni Ijipita, ena vakamai ira o koya, ka kauti ira vakabobula: ia ena tutuvitaki koya e na vanua o Ijipita, me vaka sa tutuvitaki koya nai vakatawa ni sipi e na nonai tutuvi; ena lako tani talega mai kina e na vakacegu.
13 "Ena musuka talega na duru vatu i Pecisemesi, mai na vanua o Ijipita; ia ena vakama o koya na nodra bure kalou na kai Ijipita."'"
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn